Sem kunnugt er eigast við Skallagrímur og Fjölnir í úrslitaviðureign 1. deildar karla í körfuknattleik . Liðin höfðu hvort um sig unnið einn sigur þegar þau mættust í mögnuðum leik í Grafarvogi á miðvikudagskvöld . Leikurinn var mjög jafn , liðin skiptust samtals 18 sinnum á forystunni og úrslitin réðust ekki fyrr en á lokasekúndunum . Fjölnir sigraði með einu stigi , 102 - 101 . Leikurinn fór fjörlega af stað og bæði lið vildu spila hratt . Skallagrímsmenn höfðu heldur yfirhöndina í fyrsta leikhluta og leiddu með þremur stigum að honum loknum . Heimamenn jöfnuðu snemma í öðrum fjórðungi og leikurinn var í járnum . Þeir leiddu með einu stigi í hálfleik , 47 - 46 og mikil spenna í loftinu . Eftir hléið var áfram jafnt á með liðunum og spennustigið hækkaði enn frekar . Liðin skiptust á að leiða þar til undir lok þriðja leikhluta að Fjölnir náði góðum spretti og tíu stiga forystu . En Borgnesingar voru hvergi af baki dottnir . Með mikilli baráttu náðu þeir að jafna og komast yfir þegar tæpar tvær mínútur lifðu leiks . Fjölnir minnkaði muninn í eitt stig með 21 sekúndu á klukkunni . Skallagrímsmenn brenndu af tveimur vítaskotum í næstu sókn og Fjölnir fékk tækifæri til að komast yfir . Collin Pryor fékk boltann við endalínuna og setti niður tvö stig . Skallagrímsmenn stilltu upp í úrslitaskot fyrir Sigtrygg Arnar Björnsson en niður vildi boltinn ekki . Fjölnir sigraði því með einu stigi , 102 - 101 og tók forystu í viðureign liðanna . Sigtryggur Arnar skoraði 26 stig fyrir Skallagrím , tók átta fráköst og gaf fimm stoðsendingar . J.R. Cadot skoraði 19 stig , tók 15 fráköst og gaf sex stoðsendingar . Liðin mætast í Borgarnesi annað kvöld , laugardaginn 23. apríl . Skallagrímur þarf á sigri að halda til að knýja fram oddaleik í úrslitaviðureigninni .